

4

[image: image1.wmf]
Fylkesmannen i Oppland

Øyer kommune

Ringebu kommune

Fåvang Gjeterlag v/Hans Amrud Braastad, 2634 Fåvang

Øyer Gjeterlag v/Ole Anders Nymoen, 2636 Øyer

Deres ref:
Vår referanse
Vår dato


2002/03656- 433.52AJM


IVERKSETTING AV  FELLINGSTILLATELSE PÅ ULV I ØYER OG RINGEBU KOMMUNER

Det vises til søknad om fellingstillatelse på ulv fra Øyer og Fåvang gjeterlag mottatt på faks den 20.06.02, samt telefonsamtale med Hans A. Bråstad den 20.06.02

Det søkes om fellingstillatelse på ulv med bakgrunn i skader på sau i Øyer og Ringebu i perioden 18.-20.06. SNO har bekreftet seks skadetilfeller ved Skjelbua i Øyer som antas forårsaket av ulv, samt seks skadde dyr i samme område den 18.06. og 19.06. Ved Samtjønna i Ringebu, ca ei mil lenger nord, er det påvist minst fire lam drept av ulv, mens fire er funnet skadd og tatt i forvaring/avlivet. I tillegg er det observert flere skadde dyr i området. Det er over 10 000 sau og lam på beite i dette området og de totale skadene i området er med stor sannsynlighet større enn det som er rapportert så langt. I tillegg beiter det over 400 storfe i samme område og det meldes om at dyra er skremt og urolige og trekker ut av området. Det ble observert at ulv jaget storfe  i området den 17.06. og 19.06. 

Søknaden er behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30. juni 2000, samt direktoratet for naturforvaltning (DN) sitt brev av 31.05.02. 

Ifølge forskriften er det DN som kan gi fellingstillatelse på ulv og fastsette nærmere vilkår for en eventuell fellingstillatelse. I brev av 31.05.02 fra DN er fylkesmennene gitt myndighet til å sette i verk fellingstillatelse på èn ulv i 2002. DN presiserer at bruken av de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensial for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr.

Fylkesmannens kommentar og vurdering
Ringebu er den kommunen i Oppland med størst sauetall og potensialet for skader er svært høyt. I de aktuelle områdene i Ringebu og Øyer beiter det over 10 000 sau, og i Stor-Elvdal beiter det ca 3 000 sau og lam. I Øyer og Ringebu er beitebruken organisert gjennom gjeterlag, hvor lønnete gjetere står for tilsynet i faste sauedrifter.   

Det er minst et 20-talls skadetilfeller på sau i området i løpet av de siste fire dager, i tillegg til at storfe i samme område er skremt og urolige. Ulven som er observert flere ganger de siste dagene har et gult øremerke og det bekreftes fra DN at dette trolig er et individ fra den såkalte Nyskoga-flokken og at det dreier seg om en to-års hann. Samme individ var observert ved Hamar for ca tre uker siden.  

Det er stor sannsynlighet for ytterligere skader i området eller i naboområdene, dersom ulven fortsetter å streife slik den har gjort. Fylkesmannen kan ikke se at det finnes realistiske forebyggende tiltak som er aktuelle å gjennomføre i en slik skala som er nødvendig for å hindre ytterligere skade, jf forskriftens § 2. 

Fylkesmannen har gjort en totalvurdering av sannsynligheten for ytterligere skader, det foreliggende skadepotensialet og mulighetene for forebyggende tiltak, jf forskriftens §1-3, opp mot de signaler og føringer som ligger i DN sitt brev i forhold til artens bestandsstus og sårbarhet. DN understreker at ulven i Norge har en svak bestandsstatus og er under bestandsmålsettingen. Likevel skriver DN:

Med bakgrunn i ulvebestandens samlede reproduksjonspotensiale, finner DN det likevel bestandsmessig forsvarlig å gi fylkesmennene betinget fellingstillatelse på 1 ulv i 2002/2003, for å kunne hindre at evt. alvorlige skadesituasjoner utvikler seg ytterligere. 

Fylkesmannen betrakter skadene i Øyer og Ringebu for å være en betydelig skadesituasjon, samtidig som sannsynligheten for ytterligere skader er stor. Det som må tillegges størst vekt i denne situasjonen er imidlertid at potensialet for nye skader i området er særlig høyt, både i forhold til skader på sau og lam og i forhold til eventuelle skader på storfe. 

Ut fra at dette er et streifende individ er det uforutsigbart hvor ulven eventuelt vil ta retning og med hvilken hastighet. Dette er et moment som må sees i forhold til avgrensning av fellingsområdet og tidsperiode for fellingen. Hele området fra Øyer og nordover til Dovre, mellom Hedmark grense og Gudbrandsdalslågen er sauetette områder, og har en betydelig skadebelastning på grunn av jerv. 

Kravet om at fellingstillatelsen i størst mulig grad skal rettes mot det skadevoldende individ gjør at tids- og områdeavgrensningen må vurderes forskjellig, ettersom avstanden til nærmeste etablerte revir og/eller stasjonære individer. I Oppland er det pr i dag ikke kjent at det er etablerte revirhevdende ulv (-er), men den såkalte ”Skåbu-ulven” er mer eller mindre stasjonær i Nord-Gudbrandsdalen/Ottadalen.  

Ut fra en totalvurdering av disse momentene, drøftinger med fylkesmannen i Hedmark, samt gjeldende forskrift og brev fra DN av 31.05.02, har fylkesmannen kommet til at det er riktig å iverksette felling i deler av de to berørte kommunen, men foreløpig med en relativt kort tidsperiode. 

På bakgrunn av dette iverksetter fylkesmannen i Oppland fellingstillatelse på en (1) ulv. I tillegg til vilkårene i DN sitt brev av 31.05.02, stiller fylkesmennene følgende vilkår for tillatelsen:

1. Fellingsområdet avgrenses slik: Øyer og Ringebu kommuner øst for Gudbrandsdalslågen. 

2. Fellingstillatelsen gjelder for tidsrommet 21.06.02 kl. 12.00 til 01.07.02 kl.12.00.

3. Det forutsettes at de kommunale jaktlagene gjennomfører fellingsforsøket, i samråd med de to gjeterlagene.  Det må oppnevnes en ansvarlig fellingsleder for hele området som rapporterer daglig til fylkesmannen om fellingsforsøket. 

4. Fellingstillatelsen gjelder ikke for familiegrupper eller revirmarkerende par, jf DN sitt brev av 31.05.02.

5. Det skal kun benyttes våpen og ammunisjon som tilfredsstiller kravene til jakt på storvilt, jf Forskrift om utøvelse av jakt og fangst, fastsatt av direktoratet for naturforvaltning den 22. mars 2002.

6. Med hjemmel i viltlovens § 52, siste ledd, gir DN tillatelse til bruk av løs hund under

forsøk på felling dersom dette anses som aktuelt. Tillatelser etter bufeloven og/eller

reindriftsloven må innhentes av jegerkorpset.
Det minnes spesielt om meldeplikten ved felling og skadeskyting av dyr (pkt 4 og 5 i DN sitt brev), samt pkt 6 om ivaretagelse av felt vilt. Kommunene bes sørger for at samtlige involverte i fellingen får en kopi av dette brevet, samt direktoratet sitt brev av 31.05.02, som er vedlagt.
Det kan etter avtale gis kompensasjon for administrative utgifter på inntil 15 000 kr ved iverksetting av fellingstillatelsen første gang. Siden deltagelse i fellingen er frivillig,  gis det ikke kompensasjon eller lønn til jegerne, og i kommuner hvor medlemmer i viltnemnd/fallviltnemd ønsker å delta, må dette skje på frivillig basis. 

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Kristin Hille Valla
	Magne Dragset

	
	Fung. avdelingsdirektør

SNO v/Esben Bø, Postboks 94, 2688 Lom




Oppland Sau- og geitalslag




Oppland Bondelag

Forts.



Oppland Bonde- og Småbrukarlag



Fylkesveterinæren for Hedmark og Oppland




Fylkesmannen i Hedmark, miljøvernavdelingen




Fylkesmannen i Sør-Trøndelag, miljøvernavdelingen




Fylkesmannen i Møre og Romsdal, miljøvernavdelingen




Fylkesmannen i Buskerud, miljøvernavdelingen







Rovviltkontakter i Oppland



Oppland Jeger- og fiskerforbund



Naturvernforbundet i Oppland

WWF – Norge, Postboks 6784 St. Olavs plass N-0130 Oslo

